આ તહેવારમાં પોતાની જાતને શક્ય એટલું વધારે કષ્ટ આપીને પવિત્ર થવાની માન્યતા પ્રવર્તે છે. કહેવાય છે કે પોતાની જાતને પીડા આપતી વખતે દેવતાઓ તેમનાં શરીરનો કબજો લઈ લે છે એટલે તેમને કોઈ પણ જાતની પીડાનો અનુભવ થતો નથી અને ખાસ પ્રકારનાં પવિત્ર વસ્ત્રો પહેરેલાં આ લોકો કેવી-કેવી વસ્તુઓ પોતાના ગાલમાં ખૂંચાવીને આરપાર કરે છે એનું લિસ્ટ જોઈ લો : અણિયાળી મોટી તલવાર (ઘણી વાર મ્યાન સાથે), આખું વૃક્ષ વાઢી નાખે એવા કરવત જેવા દાંતા ધરાવતા છરા, બબ્બે-ત્રણત્રણ ફૂટ લાંબા તીક્ષ્ણ સોયા, ધાતુની સુરાહીઓ, પેટ્રોલ પૂરવાનો પમ્પ, દાંતરડાં, મૂળો-ગાજર જેવાં શાકભાજી, છત્રીનાં હૅન્ડલ (છત્રી સાથે), રિવૉલ્વરનાં નાળચાં, રાઇફલનાં કૂદાં, મસમોટા નટ-બૉલ્ટ ખોલી નાખે એવી પાના-પક્કડ, બાળકો પગેથી ધક્કો મારીને ચલાવે છે એવું સ્કૂટર, સાઇકલ અને મોટરબાઇકનાં હૅન્ડલ, નાઇટ-લૅમ્પ, કાદવ ઉલેચવાનો પાવડો, આખેઆખી સાઇકલ અને આખી તલવાર બન્ને ગાલની આરપાર પસાર કરી એમાં બન્ને છેડે ત્રણત્રણ-ચારચાર અનાનસ ભરાવવાં, ઝાડપાનનો આકાર આપવા માટે વપરાતી માળીની મોટી કાતર વગેરે. કેમ, લિસ્ટ વાંચીને જ મનમાં હાયકારો થઈ ગયોને! ઘણા લોકો તો ગાલમાં એકથી વધુ તલવાર કે જથ્થાબંધ સોયા એકસાથે ભોંકે છે. અરે, ઘણા લોકો તો તલવાર કે ધારદાર કુહાડી સાથે પોતાની જીભ ઘસીને પણ પારાવાર લોહી કાઢે છે.